F'editorjal bħal dan fis-sena 2016 nippretendu li nkunu qed niktbu dwar l-għażla bejn il-mexxejja differenti, li tkun instigata mill-prinċipji jew il-ħsibijiet differenti ta' x'direzzjoni għandu jieħu l-pajjiż. Iżda llum inkunu qed nonqsu jekk nieqfu hemm u ma niddikjarawx bl-ikar mod ċar li l-Kap tal-Partit Nazzjonalista, Simon Busuttil, huwa kap perikoluż li spiċċa jilgħab logħba perikoluża li qed tara l-irjus jisħnu u l-kontroll tad-dibattitu politiku jmur lil hinn minn dak li drajna bih fi żmien li fl-Oppożizzjoni kien hemm il-Partit Laburista. Partit, anke taħt it-tmexxija ta' Joseph Muscat, li kien iebes ħafna fil-kritika tiegħu. Però, kien hemm żewġ affarijiet sagrosanti: dik li qatt ma jmur jagħmel ħsara lill-pajjiżna lil hinn minn xtutna, u t-tieni li b'għemilu ma jifridx il-poplu. Illum għandna sitwazzjoni differenti. Biex jirbaħ il-poter, għax iffissa li jrid ikun Prim Ministru fi żmien li Malta jkollha l-presidenza tal-Unjoni Ewropea (fil-bidu tal-2017), Simon Busuttil qed jaġixxi differenti ħafna minn kif rajna l-Oppożizzjoni taġixxi tul l-aħħar leġiżlatura. Wara li fid-29 ta' Frar fid-Dar Ċentrali qablu li jadottaw kampanja aggressiva rajna diversi azzjonijiet minn Busuttil li ma jagħmluhx mexxej denju ta' pajjiżna; pajjiż membru tal-Unjoni Ewropea. Illum se nsemmu biss ħamsa minnhom: 1. Kontra Malta Simon Busutil ma jiddejjaq xejn jaħdem kontra Malta, basta jipprova jġib kundanna lill-Gvern. Għamel diversi tentattivi mal-Kummissjoni Ewropea u kien kollu għalxejn. Din il-ġimgħa għamlet tentattiv ieħor Roberta Metsola fil-Parlament, imma mingħajr suċċess. Bagħat ukoll deputati tiegħu jitkellmu kontra Malta fuq it-televiżjoni barra minn Malta. 2. Tixwix Simon Busuttil qiegħed juża stil li wieħed faċilment jiddeskrivih bħala tixwix. Filwaqt li ma nikkontestaw bl-ebda mod id-dritt tiegħu li jikkritika l-Gvern, anke b'mod iebes, qed juża u jippermetti stil li qed iwassal biex it-temperatura politika titla' f'livell li qatt ma rajna bħalha sentejn qabel l-elezzjoni ġenerali. Id-diskors aħrax, il-programmi fuq ir-radju tal-Partit Nazzjonalista maħsuba biex jiddutrinaw l-udjenza, u l-barka lill-hate bloggers li huma parti minn din l-istrateġija u li qed iwasslu biex il-partitarji tal-Partit Nazzjonalista tisħnilhom rashom, kif rajna quddiem il-Qorti iktar kmieni din il-ġimgħa meta attakkaw lill-ġurnalisti ta' ONE, u kif rajna fl-udjenza ta' Xarabank nhar il-Ġimgħa fejn dehru u nstemgħu intolleranti lejn dak li l-Ministru tal-Gvern kien qiegħed jgħid bl-iktar mod kompost u edukat. 3. Aggressiv Simon Busuttil qed ikun ostili mal-ġurnalisti; jgħidilhom kinux reqdin u ma jdaħħkux, filwaqt li jħares lejhom bħal bniedem aggressiv li taħsbu se jisplodi minn ħin għal ħin. Saħasitra lanqas biss ikkundanna l-partitarji tiegħu li aggredew lill-ġurnalisti, imma ġġustifikahom billi qal li min mar jistaqsi kien qed jipprovoka. 4. Jistaġna l-pajjiż Biex jilħaq l-għan politiku tiegħu saħansitra għaddej b'kampanja qalila li jista' jkollha effett negattiv fuq il-qagħda ekonomika tal-pajjiż. Ma jinteressahx. Jaf li b'hekk biss jista' jwaqqaf ir-ritmu tajjeb li qabad pajjiżna u t-tkabbir ekonomiku rekord li jista' jagħmlu l-aqwa fil-pajjiż. Ritmu li jagħmilhielu diffiċli jirbaħ l-elezzjoni ġenerali li jmiss. 5. Kilba għall-poter Fuq kollox, min għandu kilba kbira għall-poter qabel viżjoni għall-pajjiż, mhux dejnu li jkun prim ministru. Min ressaq mozzjoni ta' sfiduċja fil-Gvern qabel m'għamel imqar proposta ta' x'jagħmel hu jekk ikun prim ministru, ifakkar f'mexxejja li ma jixirqux lil pajjiż li huwa fost l-aqwa fl-Ewropa. Quddiem dan kollu l-kumplament tal-poplu għandu jwieġeb b'kalma u serenità. Il-Gvern għandu maġġoranza b'saħħitha fil-Parlament u għalhekk se jibqa' għaddej jaħdem favur Malta minkejja t-tfixkil tal-Kap tal-Oppożizzjoni. Jista' jkun li f'xi mumenti l-affarijiet jidhru iktar diffiċli, però dan m'għandux jaqta' qalb il-poplu Malti għax għandu mexxej ta' kwalitajiet kbar, tant li jkunu rikonoxxuti f'livelli internazzjonali; mexxej li huwa ffukat biex ikompli joħloq il-ġid fil-pajjiż u jgawdi minnu kulħadd. Huwa kruċjali iktar minn qatt qabel li f'dan it-tip ta' klima politika nieħdu l-parir tiegħu, nibqgħu kalmi, u fl-istess ħin nibqgħu naħdmu bil-kbir ħalli ntejbu l-kwalità tal-ħajja tal-Maltin u l-Għawdxin. Imbagħad, meta jkun ilwaqt, nidħlu f'atmosfera elettorali (li xorta waħda trid tkun ibbażata fuq ir-rispett) u l-poplu jkun jista' jiġġudika mingħajr diffikultà għax ikun ra Malta li Nbidlet għall-aħjar.